《奉酬稚春梅花行》
宋代·林亦之

草堂梅花千万枝，新诗品题何太奇。
可怜一枝非凡群，赏心何人空自珍。
请与君谈别花人，如或见之当俯身。
西湖一带何苍茫，娟娟数枝临水傍。
上有幽人眉骨横，终日对花情意生。
花如秋月照芭蕉，人似春风吹野苗。
人与花枝自相亲，一篇至今吟如新。
胸中若有一点尘，纵对此花无精神。
平生不识市沽儿，四更诵书长苦饥。
摩挲此腹绕疎篱，笑折花枝花自知。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。